లండన్‌: ప్రపంచ అథ్లెటిక్స్‌ ఛాంపియన్‌షిప్‌లో భారత్‌కు చెందిన జావెలిన్‌ త్రోయర్‌ దావీందర్‌ సింగ్ ఫైనల్స్‌కి అర్హత సాధించడం
ఇదే తొలిసారి. దావీందర్‌ సింగ్‌ జావెలిన్‌ను 83మీటర్లు విసరడంతో ఫైనల్‌కి అర్హత సాధించాడు. భుజం గాయంతో బాధపడుతున్న
దావీందర్‌ గ్రూప్‌-బి నుంచి పోటీలో పాల్గొన్నాడు. . శుక్రవారం ఫైనల్‌ పోటీలు జరగనున్నాయి. గ్రూప్‌-ఎ నుంచి ఐదుగురు,
గ్రూప్‌-బి నుంచి ఏడుగురు ఫైనల్‌కి అర్హత సాధించారు. ఇదే ఈవెంట్‌లో భారత్‌కు చెందిన మరో అథ్లెట్‌ నీరజ్‌ చోప్రా ఫైనల్‌కి అర్హత సాధించలేకపోయాడు. ఈ సందర్భంగా దావీందర్‌ సింగ్‌ మాట్లాడుతూ.. ‘నేను బరిలో దిగే సమయానికి నీరజ్‌ ఫైనల్‌కి అర్హత
సాధించలేదని తెలిసింది. ఎలాగైనా ఫైనల్‌కి అర్హత సాధించాలని అప్పుడే నిర్ణయించుకున్నాను. దేశానికి ఏదైనా చేయాలి.
గతంలో ఏ భారతీయుడు అందుకోలేని ఘనత ఇప్పుడు నేను అందుకున్నాను. ఇదంతా దేవుడి దయ. ఈ ఏడాది మేలో
ఇండియన్‌ గ్రాండ్‌ ప్రిక్స్‌ పోటీలు జరిగే సమయంలో కుడి భుజానికి గాయమైంది. ఇప్పుడు పూర్తిగా కోలుకున్నాను. ఫైనల్‌లో
మెరుగైన ప్రదర్శన చేసి దేశానికి పతకం అందిస్తాను’ అని దావీందర్‌ సింగ్‌ తెలిపాడు.